CELEX: 22012D0173
Language: sk
Date: 2012-09-28 00:00:00
Title: Rozhodnutie Spoločného výboru EHP č. 173/2012 z  28. septembra 2012 , ktorým sa mení a dopĺňa príloha XI (Elektronická komunikácia, audiovizuálne služby a informačná spoločnosť) k Dohode o EHP

13.12.2012   
            
            
               SK
            
            
               Úradný vestník Európskej únie
            
            
               L 341/25
            
         ROZHODNUTIE SPOLOČNÉHO VÝBORU EHP
   č. 173/2012
   z 28. septembra 2012,
   ktorým sa mení a dopĺňa príloha XI (Elektronická komunikácia, audiovizuálne služby a informačná spoločnosť) k Dohode o EHP
   SPOLOČNÝ VÝBOR EHP,
   so zreteľom na Dohodu o Európskom hospodárskom priestore zmenenú a doplnenú protokolom, ktorým sa upravuje Dohoda o Európskom hospodárskom priestore (ďalej len „Dohoda o EHP“), a najmä na jej článok 98,
   keďže:
   
               (1)
            
            
               Nariadenie Európskeho parlamentu a Rady (EÚ) č. 531/2012 z 13. júna 2012 o roamingu vo verejných mobilných komunikačných sieťach v rámci Únie (1) sa má začleniť do dohody.
            
         
               (2)
            
            
               Nariadením (EÚ) č. 531/2012 sa zrušuje nariadenie Európskeho parlamentu a Rady (ES) č. 717/2007 (2), ktoré je začlenené do dohody a ktoré sa má v dôsledku toho podľa dohody zrušiť.
            
         
               (3)
            
            
               Príloha XI k Dohode o EHP by sa preto mala zodpovedajúcim spôsobom zmeniť a doplniť,
            
         PRIJAL TOTO ROZHODNUTIE:
   Článok 1
   Znenie bodu 5cu [nariadenie Európskeho parlamentu a Rady (ES) č. 717/2007] v prílohe XI k Dohode o EHP sa nahrádza takto:
   „32012 R 0531: nariadenie Európskeho parlamentu a Rady (EÚ) č. 531/2012 z 13. júna 2012 o roamingu vo verejných mobilných komunikačných sieťach v rámci Únie (Ú. v. EÚ L 172, 30.6.2012, s. 10).
   Ustanovenia tohto nariadenia sa na účely dohody vykladajú s týmito úpravami:
   
               a)
            
            
               Do článku 1 ods. 6 sa dopĺňa tento odsek:
               ‚V prípade, že Európska centrálna banka neuverejní výmenný kurz eura k islandskej korune k dátumu nadobudnutia účinnosti rozhodnutia Spoločného výboru EHP č. 173/2012 z 28. septembra 2012, ktorým sa toto nariadenie začleňuje do Dohody o EHP, uplatňuje sa výmenný kurz uverejnený Islandskou centrálnou bankou v daný deň.
               Na účely následných limitov a maximálnych poplatkov ustanovených v článku 7 ods. 2, článku 9 ods. 1 a článku 12 ods. 1 sú referenčné výmenné kurzy uplatnené na určenie revidovaných hodnôt v prípade islandskej koruny a v prípade, že ich neuverejní Európska centrálna banka, tie, ktoré uverejnila Islandská centrálna banka dva mesiace pred dátumom, od ktorého platia revidované hodnoty.‘
            
         
               b)
            
            
               Do článku 1 ods. 7 sa dopĺňa tento odsek:
               ‚V prípade, že Európska centrálna banka neuverejní výmenný kurz eura k islandskej korune k dátumu nadobudnutia účinnosti rozhodnutia Spoločného výboru EHP č. 173/2012 z 28. septembra 2012, ktorým sa toto nariadenie začleňuje do Dohody o EHP, uplatňuje sa výmenný kurz uverejnený Islandskou centrálnou bankou v daný deň.
               Na účely následných limitov a maximálnych poplatkov ustanovených v článku 8 ods. 2, článku 10 ods. 2 a článku 13 ods. 2 sú referenčné výmenné kurzy uplatnené na určenie revidovaných hodnôt v prípade islandskej koruny a v prípade, že ich neuverejní Európska centrálna banka, priemerom výmenných kurzov, ktoré uverejnila Islandská centrálna banka dva, tri a štyri mesiace pred dátumom, od ktorého platia revidované hodnoty.‘ “
            
         Článok 2
   Znenie nariadenia (EÚ) č. 531/2012 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.
   Článok 3
   Toto rozhodnutie nadobúda účinnosť 1. novembra 2012 alebo dňom nasledujúcim po doručení posledného oznámenia Spoločnému výboru EHP podľa článku 103 ods. 1 Dohody o EHP (3), podľa toho, čo nastane neskôr.
   Článok 4
   Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
   
      V Bruseli 28. septembra 2012
      
         
            Za Spoločný výbor EHP
         
         
            predseda
         
         Atle LEIKVOLL
      
   
   
      (1)  Ú. v. EÚ L 172, 30.6.2012, s. 10.
   
      (2)  Ú. v. EÚ L 171, 29.6.2007, s. 32.
   
      (3)  Ústavné požiadavky boli oznámené.